kardosdrur/scandi-wiki huggingface dataset:
Ionisering

Ionisering (eller ionisation) er processen at konvertere et (eller flere) atom eller molekyle til en ion ved at tilføje eller fjerne ladede partikler såsom elektroner. I tilfældet af ionisering af en gas, skabes ionpar bestående af en fri elektron og en positiv ion.

Se også 
 Ioniseret gas
 Ioniserende stråling

Ioner
Fahrenheit (band)

Fahrenheit er et thailandsk rock band med den kvindelige forsangerinde, Piraporn Pranpanas, og tidligere medlemmer af andre velkendte Thai rockbands. Guitaristen Pichet Kruawan var fra Y Not 7, mens trommeslageren Kittisak og den oprindelige bassist Apirath Sukkhajitr var fra Loso. Bassist Apirath forlod bandet for at vende tilbage til Loso, og efterfølgende kom Arkom Nuchanin (fra Taxi) med i Fahrenheit i marts 2006.

Musikere 
 Piraporn Pranpanas (Sai): Sang.
 Pichet Kruawan (Chet): Guitar
 Kittisak Khotkam (Yai) : Trommer (f. 22. januar 1973)
 Arkom Nuchanin (Ake) : Bas (f. 14. juni 1974)

Diskografi 
 Degree Fahrenheit (องศาฟาเรนไฮด์) (januar 2005)
 Extra Fahrenheit (december 2005) (specialalbum med gamle og to nye sange)
 Fahrenheit Way (oktober 2006)

Rockgrupper
Kultur i Thailand
Joseph Beecken

Joseph Jules Beecken (født 7. maj 1904) er en belgisk bokser som deltog i de olympiske lege 1924 i Paris.

Beecken vandt en bronzemedalje i boksning under OL 1924 i Paris. Han fik en tredjeplads i vægtklassen mellemvægt. Der kom 23 boksere fra femten lande som stillede op i vægtklassen der blev afviklet fra den 16. til 20. juli 1924. Beecken tabte i semifinalen til britiske John Elliott som senere tabte i finalen til Harry Mallin. I bronzefinalen besejrede han Leslie Black fra Canada.

Eksterne henvisninger 
 Profil  på sportsreference.com 
 Biografi på BoxRec.com 

Boksere fra Belgien
Olympiske bronzemedaljevindere fra Belgien
Boksere ved sommer-OL 1924
Olympiske boksere
Bernard Makuza

Bernard Makuza (født 30. september 1962) er en rwandisk politiker, der var Rwandas premierminister fra 8. marts 2000 til 7. oktober 2011.

Karriere 

Makuza var medlem af den Republikansk-demokratiske bevægelse før partiet blev opløst den 14. april 2003 på grund af påstande om partiets ideologi med folkemord. Makuza er ikke længere tilknyttet til noget politisk parti.

Posten som premierminister 

Før Makuza blev udnævnt til premierminister var han både ambassadør i Burundi og i Tyskland. Makuza blev premierminister af den tidligere præsident Pasteur Bizimungu efter at den daværende premierminister Pierre-Célestin Rwigema blev tvunget til at trække sig på grund af massiv kritik i medierne og fra andre parlamentsmedlemmer.

Den 8. marts 2008 foretog præsident Paul Kagame en række udskiftninger i regeringen, men Makuza fortsatte som regeringsleder.

Den 6. oktober 2011 udnævnte Pierre Habumuremyi til at erstatte Makuza som premierminister.

Kilder 

Politikere fra Rwanda
Greenland Square Zifeng Tower

Greenland Square Zifeng Tower, eller Nanjing Greenland Financial Center, (kinesisk 南京紫峰大厦) er en 450 meter høj skyskraber i Nanjing i Kina. Den står stod færdig 2009, og var i 2010 den sjettehøjeste bygning i verden. Det er Kinas næsthøjeste bygning. Bygningen har 89 etager, og 72. etage er åben for besøgende.

Links 
 Bygningen hos Adrian Smith designer page

Skyskrabere i Kina
Nanjing
Neutron-moderator

En neutron-moderator er et stof som anvendes til at sænke bevægelsesenergien på hurtige neutroner og dermed bremse (moderere) hastigheden. Moderatorer anvendes til at kunne vedligeholde en nuklear kædereaktion eftersom uran-235 har et stort indfangningsareal for kernespaltning for langsomme, termiske neutroner, hvorimod de har et meget lille indfangningsareal for hurtige neutroner.

I kernereaktorer anvendes oftest almindeligt ferskvand, men visse konstruktioner anvender i stedet tungt vand eller grafit. Selv beryllium kan anvendes som moderator.

Moderatorer benyttes ligeledes i spallationskilder, for at tilpasse neutronernes bølgelængde og energi til de typiske afstande og vekselvirkninger i stof.

Mekanisme 
Mekanismen er enkel: Neutronens kinetiske energi mindskes gennem en serie elastiske stød mod lette atomkerner. Ved hver kollision taber neutronen en del af sin kinetiske energi til en atomkerne i moderatormaterialet, til den er kommet ned til materialets termiske kinetiske energi.

Ved elastiske kollisioner mod tunge kerner reflekterer neutronen tilbage med samme kinetiske energi. Derfor er tunge grundstoffer ikke effektive moderatorer. Ved kollisioner med en atomkerne af hydrogen (en proton), som har omkring ligeså stor masse som en neutron, taber neutronen i gennemsnit halvdelen af sin kinetiske energi. Efter tyve sådanne kollisioner har neutronens energi mindsket fra nogle mega-elektronvolt til termiske energier omkring 25 milli-eV. Derfor er vand eller paraffin effektive moderatorer.

Absorption 
Alle atomkerner har et indfangningsareal for absorption. Den er meget mindre for deuterium eller carbon-12 end for almindeligt hydrogen. Derfor kan tungt vand eller ren grafit, til forskel fra almindeligt vand, anvendes som moderator for at vedligeholde en kædereaktion i naturligt uberiget uran.

Kilder 

Kernekraft
Habitat Sky

Habitat Sky er en 120 meter høj bygning i Barcelona som stod færdig i 2007. Den er tegna af den franske arkitekt Dominique Perrault, og er byens fjerde højeste bygning. Habitat Sky er et femstjernet hotel med 31 etasger og 259 rum som enten vender mod søen eller mod byen. Hotellet ligger mellem Avinguda Diagonal og Carrer del Pere IV i bydelen Poble Nou tre kilometer fra centrum. 

Hotellet har tre restauranter hvoraf en er kun for hotellets gæster. Hotellet har to store konferencesale, en på tredje etage og en i underetagen.

Se også 
 Hotel Arts, et andet skyskraberhotel i Barcelona.
 Torre Mapfre, skyskraberen ved siden af Hotel Arts.
 Torre Agbar, Barcelonas tredje skyskraber.

Skyskrabere i Spanien
Barcelona
Hoteller i Spanien
Etableret i 2007
Avinguda Diagonal

Avinguda Diagonal er en af de længste og vigtigste gader i den catalanske by Barcelona. Den starter ved Plaça de Llevant, som ligger lige ved Fòrum nede ved kysten, og går diagonalt ggennem byen, til kommunen Esplugues de Llobregat. Avenyen er 11 kilometer lang og har en bredde på 50 meter.

Barcelona
Veje i Spanien
Esplugues de Llobregat

Esplugues de Llobregat er en kommune i comarcaet Baix Llobregat i provinsen Barcelona i Catalonien, Spanien. Den har  indbyggere og et areal på 4,6 km².

Kommunen grænser op til til Barcelona, Sant Just Desvern, Sant Joan Despí, L'Hospitalet de Llobregat og Cornellà de Llobregat.

Personer fra Esplugues de Liobregat 
 Carme Chacón: Forsvarsminister
 Óscar Jaenada: Skuespiller
 Mercedes Milá: Journalist
 Lorenzo Milá: Journalist

Referencer

Eksterne henvisninger 

Byer i Catalonien
Sant Joan Despí

Sant Joan Despí er en by og en kommune i Baix Llobregat i provinsen Barcelona i Catalonien. Den ligger ved elven Llobregat. Kommunen har  og et areal på 5,63 km². Den grænser op til Cornellà de Llobregat, Sant Just Desvern, Sant Boi de Llobregat, Santa Coloma de Cervelló, Sant Feliu de Llobregat og Esplugues de Llobregat.

Referencer

Eksterne henvisninger 

Byer i Catalonien
Hotel Arts

Hotel Arts er et 43-etagers luksushotel ved stranden ved Barceloneta i Barcelona. Hotellet drives af kæden Ritz-Carlton.

Bygningen stod færdig i 1994 og har en højde på 154 meter. Den er tegnet af Skidmore, Owings & Merrill og er et eksempel på strukturel impressionisme . Sammen med Torre Mapfre, skyskraberen ved siden af Hotel Arts, er den blevet et kendemærke i Barcelona. De to bygninger er byens højeste.
e
I 2006 blev hele hotellet renoveret, og man installerede ny teknologi og renoverede værelserne for at øge standarden.

Se også 
 Torre Mapfre, skyskraberen ved siden af Hotel Arts.
 Torre Agbar, Barcelonas tredje skyskraber.

Eksterne henvisninger 

 officiel hjemmeside

Barcelona
Arts, Hotel
Skyskrabere i Spanien
Etableret i 1994
Almindelig ærteblomst

 
Almindelig ærteblomst (Lathyrus odoratus), ofte benævnt "lathyrus", er en enårig, urteagtig plante. Den bruges som sommerblomst for sine farveprægtige, duftende blomster. Blomsterne har en stærk og sød, men ikke tung duft. Bælge og frø ("ærter") er giftige og bør ikke spises.

Beskrivelse 
Almindelig ærteblomst er en enårig lian med en svagt forgrenet, ranglet vækst. Stænglerne er behårede og vingede, og de bærer spredstillede blade med store akselblade. Akselbladene er smalt elliptiske og helrandede. Bladene er uligefinnede og helrandede med to ægformede til elliptiske småblade og en endestillet slyngtråd. Oversiden er grågrøn og næsten hårløs, mens undersiden er en anelse lysere og svagt behåret. 

Blomstringen foregår i juni-september, hvor man finder de langstilkede blomster i små stande med 2-7 blomster fra bladhjørnerne. De enkelte blomster er 5-tallige og uregelmæssige (typiske ærteblomster) med purpurrøde kronblade. Frugterne er bælge med otte frø.

Rodsystemet består af en kraftig, dybtgående pælerod og nogle få siderødder. Planten er afhængig af et samliv med knoldbakterier, der gør den selvforsynende med kvælstof. 

Højde x bredde og årlig tilvækst: 1,50 x 0,25 m (150 x 25 cm/år).

Hjemsted
Almindelig ærteblomst har sin naturlige udbredelse i Nordafrika, Mellemøsten, Syditalien samt på Kreta og Sicilien. Den er knyttet til lysåbne eller let skyggede voksesteder med tør, veldrænet og næringsfattig jord. 

I hvedemarkerne på Sicilien findes arten som ukrudtsplante sammen med bl.a. agergåseurt, alm. rajgræs, bladløs fladbælg, blæresmælde, gul okseøje, gul rasleblomst, hedebjergmynte, Hypochoeris achyrophorus (en art af kongepen), italiensk oksetunge, jomfru i det grønne, liden sneglebælg, liden tvetand, mamelukærme, opret hønsetarm, pindsvinkamgræs, porreløg, sandvikke, smalbladet kløver, Stor Hjertegræs og vild gulerod

Frøsorter 
Ved et langvarigt krydsnings- og udvælgelsesarbejde er der skabt et stort antal frøsorter af denne art. Sorterne har alle artens behagelige duft, men de er stærkt afvigende med hensyn til blomsterfarve og vækstform. Hvis man selv høster frø af plantens modne bælge, tabes de tilstræbte sortsegenskaber, men man opnår en bred variation i farve, blomsterstørrelse og vækstform.

Fodnoter

Haveplanter
Sommerblomster
Fladbælg
Positivisme (litteratur)

Positivisme er en ideologi, som handler om, at der kun er én (objektiv) virkelighed: Følelser, religion, etik mv. hører ikke til i positivismen. Man arbejder udelukkende med objekter, der kan måles og vejes.

Idéen ses ofte i det naturvidenskabelige felt, hvor den tilgang af nogle anses for at kunne være passende, selv om man der arbejder med konkrete tal og resultater. Det er dog også muligt at anvende i det humanistiske felt.

Ideologier
Gran Hotel Bali

Gran Hotel Bali er en skyskraber, som ligger i Benidorm, Spanien. Det er med en højde på 186 meters (210 meter hvis man medregner masten), det højeste hotel i Europa. Bygningen blev tegnet og designet af Antonio Escario og er den 5. højeste bygning i Spanien.

Gran Hotel Bali ligger ved siden af det andet Bali hotel, Gran Hotel Bali II. Hotellene ligger 300 meter fra Middelhavet. Hotellet er et 4-stjernet hotel. Hotellet har 776 rum (med en kapacitet til 2000 gæster), 18 elevatorer, haver og swimmingpools.

På hotellet blev det første mesterskab i BASE jumping, i Spanien.

Hotelet blev påbegyndt i 1988 med et budget på næsten 2 milliarder pesetas, og strukturen blev færdig ti år senere og hotellet blev åbnet den 17. maj 2002.

Links 
 Information om bygningen hos Emporis

Skyskrabere i Spanien
Hoteller i Spanien
Etableret i 2002
Jonas Eduardo Américo

Jonas Eduardo Américo også kendt som Edú (født 6. august 1949 i Jaú, Brasilien) er en tidligere brasiliansk fodboldspiller (angriber), der med Brasiliens landshold vandt guld ved VM i 1970 i Mexico. Han spillede dog kun én kamp i turneringen, 3-2 sejren mod Rumænien i det indledende gruppespil. Han nåede i alt, mellem 1966 og 1976, at spille 45 landskampe og score otte mål. Han var også i brasilianernes trup til både VM i 1966 og VM i 1974.

Edú spillede på klubplan de første mange år af sin karriere i hjemlandet hos Santos FC, der på daværende tidspunkt var landets stærkeste klub. Herefter havde han korte ophold i Corinthians og Internacional, inden han spillede de sidste mange år af sin karriere hos Tigres i Mexico.

Referencer 

Fodboldspillere fra Brasilien
Deltagere ved verdensmesterskabet i fodbold 1970
Deltagere ved verdensmesterskabet i fodbold 1974
Fodboldspillere fra Santos FC
Fodboldspillere fra Sport Club Corinthians Paulista
Fodboldspillere fra Sport Club Internacional
Verdensmestre i fodbold
Dadá Maravilha

Dario José dos Santos bedre kendt som Dadá Maravilha (født 4. marts 1943 i Rio de Janeiro, Brasilien) er en tidligere brasiliansk fodboldspiller (angriber), der med Brasiliens landshold vandt guld ved VM i 1970 i Mexico. Han var dog ikke på banen i turneringen. Han nåede at spille syv landskampe for brasilianerne.

Dadá Maravilha spillede på klubplan blandt andet for Atlético Mineiro, Flamengo og Internacional.

Klubber 
 Campo Grande: 1967 – 1968
 Atlético Mineiro: 1968 – 1972
 Flamengo: 1973 – 1974
 Atlético Mineiro: 1974 – 1974
 Sport Recife: 1974 – 1975
 Internacional: 1976 – 1977
 Ponte Preta: 1977 – 1978
 Atlético Mineiro: 1978 – 1979
 Paysandu: 1979 – 1979
 Náutico: 1980 – 1980
 Santa Cruz: 1981 – 1981
 Bahia: 1981 – 1982
 GOIÁS: 1983 – 1983
 Coritiba: 1983 – 1983
 Atlético Mineiro: 1984 – 1984
 Nacional-AM: 1984 – 1985
 XV de Piracicaba: 1985 – 1985
 Douradense-MS: 1986 – 1986
 Comercial de Registro-SP: 1986 – 1986

Referencer 

Fodboldspillere fra Brasilien
Fodboldspillere fra Atletico Mineiro
Fodboldspillere fra Clube de Regatas do Flamengo
Fodboldspillere fra Sport Club Internacional
Fodboldspillere fra Coritiba FC
Verdensmestre i fodbold
Personer fra Rio de Janeiro
José Maria Rodrigues Alves

José Maria Rodrigues Alves bedre kendt som Zé Maria (født 18. maj 1949 i Botucatu, Brasilien) er en tidligere brasiliansk fodboldspiller (højre back), der med Brasiliens landshold vandt guld ved VM i 1970 i Mexico. Han var dog ikke på banen i turneringen. Han spillede i alt 46 landskampe, og deltog også ved VM i 1974 i Vesttyskland.

Zé Maria spillede på klubplan størstedelen af sin karriere hos São Paulo-storklubben Corinthians. Her var han med til at vinde fire São Paulo-statsmesterskaber. Han var også tilknyttet den mindre São Paulo-klub Portuguesa.

Referencer 

Fodboldspillere fra Brasilien
Deltagere ved verdensmesterskabet i fodbold 1970
Deltagere ved verdensmesterskabet i fodbold 1974
Fodboldspillere fra Sport Club Corinthians Paulista
Verdensmestre i fodbold
Hotel Gellért

Hotel Gellért er et hotel i Budapest. Hotellet blev bygget ved siden af floden Donau mellem 1916 og 1918 i Art Nouveau (Jugendstil). Hotellet ligger under Gellérthøjen som i flere hundrede år har været kendt for sine helsebringende kilder.

I tilknytning til hotellet ligger Gellért bad, som blev bygget samtidig med hotellet. Badet bliver drevet af en stiftelse, men hotellets gæster har gratis adgang til badet.

Eksterne henvisninger 

Gellert, Hotel
Budapest
Bygninger, konstruktioner og anlæg i Ungarn
Jugendstil
Etableret i 1918
Friedrich Max Müller

Friedrich Max Müller (6. december 1823 i Dresden - 28. oktober 1900) var en tysk filolog og orientalist. Han er søn af Vilhelm Müller og var som Max Müller en af grundlæggerne af indiske studier og var praktisk talt den, som grundlagde faget religionsvidenskab. Han skrev både videnskabelige og populære værker om temaet, og hans 50 bind store værk Østens Hellige Bøger står som et varigt monument over victoriatidens lærdom. 

Som student ved Leipzig Universitet forlod han sin interesse for musik og gik over til filologi og sanskrit, det gamle Indiens klassiske sprog. Han lærte desuden arabisk og persisk. Han studerede under Franz Bopp, den første systematisk lærde inden for indoeuropæiske sprog. I 1845 flyttede han til Paris for at studere under Eugène Burnouf og året efter flyttede han til England for at studere tekster på sanskrit i samlingerne i Det britiske Ostindiske kompagni. Det førte til en karriere i England, hvor han 1868-1875 havde den første stilling i komparativ teologi ved All Souls' College i Oxford.

Eksterne henvisninger 

 
 

Orientalister fra Tyskland
Religionsvidenskabsfolk
Ansatte ved University of Oxford
Faglitterære forfattere fra Tyskland
Personer fra Dresden
Émerson Leão

Émerson Leão eller bare Leão (født 11. juli 1949 i Ribeirão Preto, Brasilien) er en tidligere brasiliansk fodboldspiller (målmand) og -træner.

Han spillede 80 kampe for Brasiliens landshold, som han vandt guld med ved VM i 1970 i Mexico. Han var dog ikke på banen i turneringen. Det var han til gengæld ved både VM i 1974, VM i 1978 og VM i 1986.

Leão spillede på klubplan primært for São Paulo-storklubben, Palmeiras, hvor han var tilknyttet i otte sæsoner Han havde også ophold hos flere andre af de brasilianske storklubber, blandt andet Vasco da Gama, Corinthians og Grêmio.

Siden sit karrierestop har Leão fungeret som træner, og har stået i spidsen for over tyve forskellige klubber og landshold. Han har været ansvarshavende i sine gamle klubber Palmeiras og Corinthians, og var fra 2000-2001 også brasiliansk landstræner. Derudover har han trænet blandt andet Cruzeiro, Santos og São Paulo, og har desuden haft trænerjobs i Japan.

Referencer

Eksterne henvisninger

Fodboldspillere fra Brasilien
Fodboldspillere fra Palmeiras
Fodboldspillere fra Sport Club Corinthians Paulista
Fodboldspillere fra Club de Regatas Vasco da Gama
Fodboldspillere fra Grêmio Foot-Ball Porto Alegrense
Verdensmestre i fodbold
Fodboldtrænere fra Brasilien
Ignaz Moscheles

Ignaz (født Isaac) Moscheles (født 23. maj 1794 i Prag, død 10. marts 1870 i Leipzig) var en bøhmisk musiker. 

Moscheles havde i sin fødeby den ansete Dionys Weber til lærer og optrådte allerede i 14-års-alderen som klaverspiller. I Wien fortsatte han sine studier under Albrechtsberger og Salieri og modtog derhos et stærkt og varigt indtryk af Beethovens kunst og personlighed. Allerede 1814 blev det overdraget ham at foretage klaverudtoget af Fidelio. Moscheles havde imidlertid uddannet sig til en så fremragende klaverspiller, at han kunde optage kampen med Meyerbeer, og på talrige koncertrejser i de store tyske byer samt Paris og London indhøstede han stærkt bifald. 

Fra 1821 havde Moscheles sit faste hjem i London, men da Mendelssohn 1843 grundede konservatoriet i Leipzig, kaldte han Moscheles dertil som lærer, og som sådan virkede han til sin død og bidrog væsentlig til læreanstaltens store ry. Moscheles var som klaverspiller og -komponist en ejendommelig "dobbeltsjæl; på den ene side fuld af indrømmelser til modesmagen, på den anden sprudlende af opfindsomhed og intensiv musikalsk". Hans klaverkompositioner (som hans repertoire) svingede mellem fade, men brillante salonstykker (variationer, fantasier, forskellige hommages, charmes de Paris etc.) og ædelt følte, kunstnerisk samvittighedsfulde — i harmonisk og rytmisk henseende ofte interessante — kompositioner, jævnlig noget romantisk påvirkede. 

Blandt disse skal nævnes klaverkoncerterne (særlig G-Mol, C-Dur og Concert pathétique), Sénate mélancolique, Allegri di bravura op. 51 og navnlig de fortræffelige etuder, op. 70 og Characteristische Studien, op. 95. Det sidste med Schumanns klavermusik beslægtede værk er Moscheles betydeligste og udtryk for hans med årene mere og mere øjensynlige stræben bort fra det tomt virtuose hen mod det poetisk udtryksfulde. Moscheles klaverspil udmærkede sig ved energi og lidenskab, ved et rigt afskygget anslag og ved en, dengang ny, hyppig og velberegnet pedalbrug. Han var den første, der gav klaversoiréer uden orkester (men dog med sanglig bistand). Moscheles har efterladt en art selvbiografi i breve og dagbøger, udgivet af hans enke under titlen: Aus Moscheles Leben, 2 bind.

Kilder 
 

Komponister fra Østrig
Pianister fra Østrig
Klassiske pianister
Personer fra Prag
Salmonsens
Jøder fra Østrig
Personer der er konverteret til kristendommen
Østrigere i 1800-tallet
Celtic Manor Resort

The Celtic Manor Resort er et stort hotel i Newport, Wales med en golfklub som har været under konstruktion siden 1990'erne og var scene for Ryder Cup i 2010. Det var første gang at cuppen afholdes i Wales.

Feriestedet er et hotel, landsted og en golfklub i landlige omgivelser. Stedet er udviklet rundt om et victoriansk residens som fungerede som hospital for fødende kvinder i 1900'erne og blev åbnet som et hotel med 17 rum i 1982. Den første golfbane blev åbnet i 1995 og golfbanen er blevet udvidet og forbedret flere gange siden. Hotellet har 400 rum heriblandt et konferencerum. Ejeren er Terry Matthews.

Per 2005 har stedet tre golfbaner:
 Wentwood Hills (åbnet i 1999)
 Roman Road (åbnet i 1995)
 Coldra Woods Academy Course (åbnet i 1996)

Eksterne henvisninger 

 Officielle hjemmeside

Hoteller i Wales
Golfklubber og -baner
Etableret i 1982
Wilson da Silva Piazza

Wilson da Silva Piazza eller bare Piazza (født 25. februar 1943 i Ribeirão das Neves, Brasilien) er en tidligere brasiliansk fodboldspiller (defensiv midtbane), der med Brasiliens landshold vandt guld ved VM i 1970 i Mexico. Han spillede alle brasilianernes seks kampe under turneringen. I alt nåede han at spille 47 landskampe, og deltog også ved VM i 1974 i Vesttyskland.

Piazza spillede på klubplan primært for Belo Horizonte-storklubben Cruzeiro Esporte Clube.

Referencer 

Fodboldspillere fra Brasilien
Verdensmestre i fodbold
Fodboldspillere fra Cruzeiro Esporte Clube
Deltagere ved verdensmesterskabet i fodbold 1970
Deltagere ved verdensmesterskabet i fodbold 1974
Min øjesten

"Min øjesten" er første single fra den danske sanger Sarah, der vandt talentkonkurrencen X Factor 2011 i finalen i Parken den 25. marts 2011. Sangen er skrevet af Xander og produceret af Marcus Linnet. Den blev udgivet umiddelbart efter finalen hvor den kunne købes som digital download. Sangen gik ind som #1 på hitlisten, og har solgt 15.000 eksemplarer.

Kilder 

X Factor (Danmark)
Singler fra 2011
Nummer-et hits i Danmark
2. Eskadre

I 2. Eskadre (2ESK) findes Søværnets primære kampenheder, fregatterne. Eskadren ledes af en kommandør, som støttes af ca. 30 medarbejdere i staben, der er geografisk fordelt mellem Flådestation Korsør og Flådestation Frederikshavn.

Organisation 

 Division 21 Luftforsvarsfregatter (AAW)
F361 Iver Huitfeldt
F362 Peter Willemoes
F363 Niels Juel
 Division 22 Antiubådsfregatter (ASW)
F341 Absalon
F342 Esbern Snare
MCM DNK 
MSD5 Hirsholm
MSD6 Saltholm
MSF-klassen
Søværnets Dykkertjeneste (SDT)
Y311 Søløven

Opgaver 
2. Eskadre har ansvar for at uddanne og opstille enheder til internationale og nationale operationer, som skal bidrage til løsning af Søværnets del af Forsvarets samlede opgavekompleks herunder:

 Maritime sikkerhedsoperationer, herunder anti-pirateri, humanitære operationer samt kapacitetsopbygning.
 Internationale operationer i hele NATO alliancens opgavespektrum i og uden for NATO område. 
 Enheds- og typeuddannelse. 
 Koordinations- og kontrolansvar for at sikre opretholdelse af det pålagte beredskab. 

Stabens opgave er at administrere alle eskadrens skibe og fartøjer på områderne økonomi, bemanding, uddannelse og træning samt skibenes anvendelse og vedligeholdelse. Når skibe fra eskadren sejler i de danske farvande deltager de også i de opgaver der primært hører under 3. Eskadre, såsom eksempelvis søredning eller suverænitetshævdelse.

Historie 
Eskadren i sin nuværende form blev etableret 1. januar 2019 ved implementeringen af nyordning for forsvaret jf. Forsvarsforliget 2018-2023. Tidligere har 2. eskadre bestået af en lang række divisioner bl.a. divisionerne for Diana-klassen, Niels Juel-klassen, Flyvefisken-klassen, Willemoes-klassen og Daphne-klassen. I dag er det kun Diana-klassen (division 31) som er aktiv, og tilhører nu 3. eskadre efter implementeringen af nyordningen. 

Før nyordningen skete den seneste strukturændring i 2. Eskadre d. 1. januar 2001 ved sammenlægningen af den tidligere 2. Eskadre (fregateskadren) og 4. Eskadre (torpedobådseskadren).

Referencer 

 Forsvaret.dk: 2. Eskadre 
Forsvarsforlig 2018-2023 
https://www.facebook.com/2.Eskadre/ 

Søværnet
Eskadrer